М О Т И В И
към 
проект на Наредба за отмяна Наредба № 17 от 23 юли 2001 г. за регулиране на движението по пътищата със светлинни сигнали (Наредба № 17 от 2001 г.) (обн., ДВ, бр. 72 от 2001 г., изм. и доп., бр. 18 от 2004 г. и  бр. 35 от 2015 г.) 

1.Причини, които налагат отмяната на акта:

Наредба № 17 от 2001 г. е издадена на основание чл. 14, ал. 1 от Закона за движението по пътищата (ЗДвП), редакция ДВ, бр. 20 от 1999 г. от министъра на регионалното развитие и благоустройството, съгласувано с министъра на вътрешните работи и министъра на транспорта.
Със Закона за изменение и допълнение на Закона за движението по пътищата, бр. 43 от 2002 г., е изменена разпоредбата на чл. 14, ал. 1 от ЗДвП, като е предвидена промяна по отношение на органите, компетентни да издават наредби по прилагането на ЗДвП, а именно: „Министърът на регионалното развитие и благоустройството съвместно с министъра на вътрешните работи и министъра на транспорта, информационните технологии и съобщенията определят с наредба условията и реда за използване на пътните светофари, пътните знаци, пътната маркировка и другите средства за сигнализиране при организиране на движението по пътищата, отворени за обществено ползване“. 
Разпоредбата на чл. 13, ал. 1 от Закона за нормативните актове предвижда, че актът по прилагане на закон губи изцяло или отчасти сила едновременно с пълното или частичното отменяване на закона съобразно обсега на отменяването. 
На основание чл. 14, ал. 1 от ЗДвП от министъра на регионалното развитие и благоустройството, министъра на вътрешните работи и министъра на транспорта и съобщенията е издадена Наредба № РД-02-21-2 от 24.10.2024 г. за организиране на движението по пътищата с пътни светофари (ДВ, 96 от 2024 г.) (Наредба № РД-02-21-2 от 2024 г.). 
С оглед избягване на противоречиво тълкуване на относимата подзаконова нормативна уредба, поради наличието на два нормативни акта, уреждащи една и съща материя, Наредба № 17 от 2001 г. следва да бъде изрично отменена от органа, който я е издал. 
2. Цели, които се поставят:

С отмяната на Наредба № 17 от 2001 г. се цели избягване на противоречиво тълкуване на относимата подзаконова нормативна уредба.

3. Финансови п други средства, необходими за прилагането на нормативния акт:

Прилагането на проекта на Наредба за отмяна на Наредба № 17 от 2001 г. не води до необходимост от допълнителни финансови средства.

4. Очаквани резултати от прилагането:

Постигане на яснота и избягване на противоречията в подзаконовата нормативна уредба.

5. Анализ на съответствие с правото на Европейския съюз:

С проекта на Наредба за отмяна на Наредба № 17 от 2001 г. не се предвижда въвеждане на право на Европейския съюз, поради което не е изготвена таблица за съответствие с правото на Европейския съюз.

6. Срок за обществени консултации
На основание чл. 26, ал. 4 от Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството е 30 дни. 
7. Наредба № РД-02-21-2 от 2024 г. влиза в сила 6 месеца след обнародването ѝ. Тя е обнародвана в бр. 96 от 12.11.2024 г. на Държавен вестник, като в проекта на Наредба за отмяна на Наредба № 17 от 2001 г. е предвидена заключителна разпоредба, наредбата да влиза в сила от 14.05.2025 г., което е съобразено с влизането в сила на Наредба № РД-02-21-2 от 2024 г.

